UIT MELKBOS | Hennie Van Deventer
Die tradisionele Kers-CD uit Melkbos het gesneuwel in 2016, die jaar toe Tokkie 70 en ek 75 geword het. Die tradisionele Kers- en Nuwejaarsbrief uit Melkbos met ‘n verslag (en selfs ‘n foto of twee) van die jaar se wel en wee in die Van Deventerkamp het voortgeleef.
Dalk sou dit ‘n netjieser afronding gewees het as ons die brief tot 2021 bly stuur het. Tokkie bereik dan die geseënde baken van 75 en ek die ouderdom van 80 – die jare van diegene wat “baie sterk is,” aldus Die Bybel (D.V.) Ons het egter van sulke ambisies afgesien.
Vanjaar dus geen uitvoerige epistel uit die Van Deventerhuis nie. Ook in daardie opsig het die tyd na ons oordeel aangebreek om, soos op ander terreine, ‘n streep te trek.
Wel kan ons, ondanks enkele stampe en stote, dankbaar van vele seëninge in 2019 getuig. Ons gaan met dankbare harte Kersfees tegemoet.
Ons hoop is dat ons almal oorvloedige seën sal geniet en in hierdie uitdagende tyd vir Suid-Afrika tog wel vrede en vreugde sal ervaar. Mag die nuwe jaar gelukkig, gesond en voorspoedig verloop.
Hennie en Tokkie